Inkopiesentrum-kleuter se ma gevindDie foto van die seuntjie wat op sosiale media versprei is. Dit is digitaal gemanipuleer om sy identiteit te beskerm. NEEM KENNIS: Die ma van hierdie kind word van kinderverwaarlosing aangekla en Maroela Media moet dus gevolglik die kind se naam verwyder en sy gesig verbloem om sy identiteit te beskerm. Die ma van die tweejarige blondekopseuntjie wat Vrydag naby The Glen-inkopiesentrum in die suide van Johannesburg gevind is, is Saterdagmiddag opgespoor. Michelle Pelser, woordvoerder van die Mondeor-gemeenskapspolisiëringforum (GPF), het aan Maroela Media gesê die ma, ongeveer 29 jaar oud, is in The Hill in Johannesburg deur lede van die GPF gevind. “Familie van die ma het die polisie gekontak en die seuntjie geëien. Ons het toe ŉ foto van die ma gehad en iemand het haar in The Hill gesien. Die polisie is nou besig om haar verklaring af te neem,” het sy gesê. Volgens Pelser wou die ma nog geen verduideliking gee hoekom die seuntjie by die inkopiesentrum gelaat is nie. “Sy hou net aan sê sy kan nie sonder hom leef nie. Verder gee sy geen verduideliking nie. Miskien sal meer inligting aan die lig kom nadat sy met die polisie gepraat het,” het Pelser verduidelik. Die ma het ook glo gesê sy het nie geweet dat die polisie na haar op soek is of dat haar kind deur iemand gevind is nie. Pelser het gesê die ma het reeds haar kind gesien, maar hy het nie juis emosie getoon tydens die herontmoeting nie. “Hy wys in elk geval nie veel emosie nie en is duidelik ŉ baie onafhanklike kind. Hy het nie regtig enigiets gedoen of gesê toe hy sy ma sien nie,” het Pelser bygevoeg. Maroela Media het vroeër berig die seuntjie is gevind toe lede van die gemeenskap ŉ man met die seuntjie sien stap en hom gevra het waar hy die seuntjie kry. Hy het glo gesê hy het die kind by The Glen-inkopiesentrum gekry en is op soek na sy ouers. Die gemeenskapslede het die seuntjie teruggeneem na die sentrum en vandaar is ŉ grootskaalse soektog na sy ouers van stapel gestuur. Maroela Media kan nie die ma of kind se naam bekend maak nie om die kind se identiteit te beskerm.